Vurderer forbud mot skyhøye britiske lønninger

Den britiske regjeringen vurderer å lovfeste et forbud mot altfor høye lønninger i næringslivet.

SKJØNNER DEMONSTRANTENE: Britenes næringsminister Vince Cable føler med demonstrantene i City i London, og vil nå jobbe for et forbud mot for høye lønninger. Vis mer byoutline SUZANNE PLUNKETT

Publisert: Publisert: 14. november 2011 10:03

Et slikt forbud kan bli innført neste år, sier næringsminister Vince Cable.

Cable sier også at han forstår hva de antikapitalistiske demonstrantene som har slått leir utenfor St. Paul's-katedralen i Londons forretningsstrøk City føler. En liten gruppe mennesker har tjent grovt på den økonomiske krisen, mens mange andre sliter tungt, påpeker han.

– Jeg har sympati med følelsene som ligger bak demonstrasjonen. Enkelte av tiltakene som demonstrantene går inn for, vil ikke være til noen særlig hjelp, men det er ikke poenget, mener Cable ifølge meldinger i britiske medier mandag.

Cable har oppnevnt en komité som skal vurdere hva som kan og gjør børes for å moderere lønnsnivået blant næringslivstoppene. Han vil ikke utelukke at regjeringen over nyttår går til Parlamentet med et lovforslag om et tak på toppledernes lønninger.

Næringsministeren tilhører sentrumspartiet Liberaldemokratene, som sitter i koalisjon med Storbritannias konservative parti. Den konservative statsministeren David Cameron beskriver demonstrasjonen utenfor St. Paul's som «ikke spesielt konstruktiv».